यह सपना ऐसा है कि जिससे असहमत होना कठिन है। यह भारत के लिए ही नहीं, सारे संसार के लिए वरदान सिद्ध हो सकता है। भारत में अयोध्या-जैसे दर्जनों विवादित स्थान हैं। मैंने पाकिस्तान, अफगानिस्तान, तुर्की तथा कई अन्य देशों में इस तरह के कई विवादास्पद स्थल देखे हैं। धर्म-स्थलों के इन विवादों में धर्म की भूमिका कम है, राजनीति की ज्यादा है। भक्ति की कम है, शक्ति की ज्यादा है। जो सपना पुणे की पुण्य-नगरी में देखा गया है, यदि उससे हम सभी संप्रदायों के प्रमुखों, नेताओं और जजों को सहमत करवा सकें तो राम जन्मभूमि का मामला तो हल हो ही जाएगा, वह भारत और संसार में भी सांप्रदायिक सद्भाव का अदभुत उदाहरण उपस्थित करेगा।